b'\n_START_ARTICLE_\nVjetroelektrana Pometeno Brdo\n_START_PARAGRAPH_\nVjetroelektrana Pometeno Brdo ili VE Pometeno Brdo ima u travnju 2012. zavr\xc5\xa1en prvi korak izgradnje vjetroelektrane, koja se nalazi kraj Konjskog, u blizini Dugopolja. Do sada je postavljeno, i priklju\xc4\x8deno na elektroenergetsku mre\xc5\xbeu 6 vjetroagregata, a u drugom koraku o\xc4\x8dekuje se postavljanje dodatnih 10 vjetroagregata. U prvom koraku je postavljeno 6 vjetroagregata ukupne snage 6 MW, a dovr\xc5\xa1ena vjetroelektrana trebala bi imati 17,5 MW. Rije\xc4\x8d je o 15 vjetroagregata Kon\xc4\x8dar KO-VA 57/1 snage 1 MW i jednog novog Kon\xc4\x8darevog vjetroagregata snage 2, 5 MW. U izgradnji vjetroelektrane sudjeluju uglavnom hrvatske tvrtke, odnosno 14 tvrtki Kon\xc4\x8dara i 15 kooperanata iz Hrvatske. Za projekt VE Pometeno brdo ukupna investicija iznosi 252 milijuna kuna, a od \xc4\x8dega Kon\xc4\x8dar ula\xc5\xbee 41,48% svojih sredstava. Ovime bi Kon\xc4\x8dar trebao napraviti sljede\xc4\x87i veliki korak prema cilju prodaje svojih vjetroagregata kroz serijsku proizvodnju i dokazivanje u\xc4\x8dinkovitosti 14 jedinica istog tipa vjetroagregata. Tako\xc4\x91er bi instaliranjem novog prototipa 2,5 MW vjetroagregata popratili svjetski trend ponude sve ve\xc4\x87ih i u\xc4\x8dinkovitijih vjetroagregata.\n_START_SECTION_\nKon\xc4\x8darev vjetroagregat KO-VA 57/1\n_START_PARAGRAPH_\nPrototip vjetroagregata KO-VA 57/1 je postavljen na polo\xc5\xbeaju Pometeno brdo, izme\xc4\x91u Splita i Dugopolja, gdje hrvatski proizvo\xc4\x91a\xc4\x8d generatora gradi i vjetroelektranu i tako postaje i proizvo\xc4\x91a\xc4\x8d elektri\xc4\x8dne energije. Osim prodaje vjetroagregata, Kon\xc4\x8dar \xc4\x87e na regionalnom tr\xc5\xbei\xc5\xa1tu nuditi i gradnju vjetroelektrana. Osim gotovih proizvoda, Kon\xc4\x8dar planira prodavati i dijelove vjetroagregata, poglavito elektri\xc4\x8dne generatore, za koje vjeruje da bi mogli posti\xc4\x87i uspjeh i na tr\xc5\xbei\xc5\xa1tima zemalja Europske Unije, koje su ve\xc4\x87 razvile tehnologiju iskori\xc5\xa1tavanja energije vjetra. Kon\xc4\x8dar ve\xc4\x87 desetlje\xc4\x87ima proizvodi generatore za hidroelektrane, koje je samo trebalo izmijeniti da bi bili prikladni za vjetroagregate. Na po\xc4\x8detku se razmi\xc5\xa1ljalo o uzimanju licencije od stranog proizvo\xc4\x91a\xc4\x8da za nastup na doma\xc4\x87em tr\xc5\xbei\xc5\xa1tu, ali boljom se opcijom pokazao razvoj vlastite tehnologije. Unutar Kon\xc4\x8dar grupe planira se proizvoditi 70% dijelova, \xc5\xa1to s radom ulo\xc5\xbeenim u sklapanje ure\xc4\x91aja zna\xc4\x8di da \xc4\x87e se ure\xc4\x91aji sastojati od najmanje 80% hrvatskih komponenti. _NEWLINE_Jedan vjetroagregat se sastoji se od stupa visokog 60 metara i te\xc5\xa1kog 80 tona, a ku\xc4\x87i\xc5\xa1te stroja (gondola) u kojoj se nalazi generator snage 1 MW te\xc5\xa1ka je 65 tona. Cijena ure\xc4\x91aja koji mo\xc5\xbee proizvesti 1 MW elektri\xc4\x8dne struje na godinu na tr\xc5\xbei\xc5\xa1tu je oko 1,5 milijuna eura, a da bi vjetroagregat bio profitabilan, mora raditi najmanje 2 000 sati na godinu s nominalnom snagom. Za usporedbu, godina ima ukupno 8 500 sati. Na polo\xc5\xbeajima na kojima se planiraju graditi vjetroelektrane, vjetar mora biti stalan i dovoljno jak, zbog \xc4\x8dega su potrebna dugotrajna mjerenja, koja traju i do 2 godine. Uz istra\xc5\xbeivanje vjetrova mora se napraviti i studija utjecaja na okoli\xc5\xa1, jer se vjetroelektrane ne smiju graditi uz stani\xc5\xa1ta ugro\xc5\xbeenih ptica i \xc5\xa1i\xc5\xa1mi\xc5\xa1a, ni na putevima ptica selica. U Hrvatskoj se vjetar do sada pokazao najboljim izvorom, jer naj\xc4\x8de\xc5\xa1\xc4\x87e pu\xc5\xa1e ujutro i nave\xc4\x8der, kad je i potreba za dodatnom energijom u elektroenergetskom sustavu najve\xc4\x87a._NEWLINE_Vjetroagregat se uklju\xc4\x8duje na mre\xc5\xbeu kada brzina vjetra u 10 minutnom prosjeku prije\xc4\x91e 2,5 m/s. Tada se pomo\xc4\x87u elektromotora s multiplikatorom zakre\xc4\x87e kompletna gondola u smjeru vjetra, a pomo\xc4\x87u elektromotora automatski se postavlja odgovaraju\xc4\x87i kut tetive lopatice u odnosu na ravninu vrtnje (eng. pitch). Disk ko\xc4\x8dnica osloba\xc4\x91a rotor generatora i pomo\xc4\x87u sustava upravljanja pokre\xc4\x87e se elektri\xc4\x8dni generator, koji proizvodi promjenjiv izmjeni\xc4\x8dni napon promjenljive frekvencije. Preko AC/DC/AC frekvencijskog pretvara\xc4\x8da napon se najprije ispravlja, a zatim se pretvara u konstantni izmjeni\xc4\x8dni napon mre\xc5\xbene frekvencije. Pri ve\xc4\x87im brzinama od dopu\xc5\xa1tene radne brzine vjetra (30 m/s), sustav upravljanja vjetroelektrane odvaja generator od mre\xc5\xbee, lopatice se pomo\xc4\x87u pitcha postavljaju u polo\xc5\xbeaj gdje pru\xc5\xbeaju najmanji otpor vjetru ("na no\xc5\xbe"), te po potrebi disk ko\xc4\x8dnicama zako\xc4\x8di vjetroturbinu. Agregat ostvaruje nazivnu snagu od 1 MW pri nazivnoj brzini vrtnje 27 o/min._NEWLINE_U vjetroagregatu je ugra\xc4\x91en trofazni sinkroni generator, u potpunosti razvijen i izra\xc4\x91en u Kon\xc4\x8dar \xe2\x80\x93 GIM. Radi se o potpuno novoj konstrukciji i tehnologiji gradnje, jer je po prvi put ra\xc4\x91en generator za tako specifi\xc4\x8dnu svrhu, 60 polova, snaga 1000 kVA, frekvencija od 5 do 14,5 Hz, priklju\xc4\x8dak na mre\xc5\xbeu preko frekvencijskog pretvara\xc4\x8da._NEWLINE_Nekoliko je razloga za\xc5\xa1to je za Kon\xc4\x8darev vjetroagregat odabran pogon bez prijenosnika: iskori\xc5\xa1tava ve\xc4\x87i opseg brzine vjetra (do 15\xc2\xa0%), manji mehani\xc4\x8dki gubici zbog izostanka prijenosnika, manje kolebanje elektri\xc4\x8dne energije jer regulirana turbina djeluje kao prigu\xc5\xa1iva\xc4\x8d naleta vjetra, smanjena buka, ve\xc4\x87a pogonska sigurnost, mogu\xc4\x87nost proizvodnje jalove energije, ve\xc4\x87e u\xc4\x8de\xc5\xa1\xc4\x87e komponenti vlastite proizvodnje, jednostavnije i jeftinije odr\xc5\xbeavanje, ekolo\xc5\xa1ki \xc4\x8distija energija (manje podmazivanja)._NEWLINE_Hla\xc4\x91enje se odvija putem strujanja rashladnog zraka kroz generator (zra\xc4\x8dni raspor, me\xc4\x91upolni prostor, kanali oko statorskog paketa, te oplakivanje glava statorskog i uzbudnog namota) uslijed ventilacijskog djelovanja njegovog rotora. Na taj se na\xc4\x8din na jednoj strani generatora usisava rashladni zrak, dok se na drugoj zagrijani zrak izbacuje u unutra\xc5\xa1nji prostor gondole. Uzbuda generatora se za vrijeme njegovog pokretanja ostvaruje iz nezavisnog izvora, a zatim se nakon preuzimanja optere\xc4\x87enja generator prevodi u samouzbudni rad. Generator je opremljen s ure\xc4\x91ajima za kontrolu zagrijavanja i za\xc5\xa1tite od prekora\xc4\x8denja dozvoljenog prirasta temperature. Isto tako ima ugra\xc4\x91ene ure\xc4\x91aje za spre\xc4\x8davanje kondenzacije vlage na unutarnjim dijelovima za vrijeme mirovanja generatora._NEWLINE_Op\xc4\x87enito, vjetroagregati su iskoristivi na lokacijama gdje je prosje\xc4\x8dna brzina vjetra ve\xc4\x87a od 4,5 m/s. Idealna lokacija bi trebala imati konstantno strujanje vjetra bez turbulencija i sa minimalnom vjerojatnosti naglih olujnih udara vjetra. Polo\xc5\xbeaji se prvo odabiru na osnovi karte vjetra, te se onda potvr\xc4\x91uju prakti\xc4\x8dnim mjerenjima. Prosje\xc4\x8dna brzina vjetra jedan je od glavnih \xc4\x8dimbenika za odabir polo\xc5\xbeaja vjetroagregata. Vjetroagregat ovog tipa predvi\xc4\x91en je za postavljanje na polo\xc5\xbeajima na kopnu i u priobalnim vjetroelektranama, s turbulencijama do 18% i brzinom vjetra do 59,5 m/s. Obzirom na radno podru\xc4\x8dje najpogodniji su polo\xc5\xbeaji s brzinama vjetra izme\xc4\x91u 2,5 m/s i 30 m/s, na visini 60 metara._NEWLINE_Kao rezultat analize tr\xc5\xbei\xc5\xa1ta unutar grupe Kon\xc4\x8dar trenutno se radi na razvoju vjetroagregata snage 2,5 MW. Svi vode\xc4\x87i svjetski proizvo\xc4\x91a\xc4\x8di vjetroagregata (Enercon, Vestas, GE, Gamesa itd.) imaju u proizvodnom rasponu vjetroagregate nominalne snage oko 1 MW i vjetroagregate s nominalnom snagom izme\xc4\x91u 2 i 3 MW. Projekti vjetroelektrana koji se razvijaju, kako u svijetu tako i u Hrvatskoj, predvi\xc4\x91aju upravo agregate pojedina\xc4\x8dne snage izme\xc4\x91u 2 i 3 MW.'